UUDET EU-DIREKTIIVIT LISÄÄVÄT DIGIONGELMISTA KÄRSIVIEN VAIKUTUSMAHDOLLISUUKSIA. HARVA KUITENKAAN TIETÄÄ, ETTÄ PULMISTA VOI ANTAA PALAUTETTA TIETTYYN OSOITTEESEEN, JOSTA VASTAUS LUVATAAN KAHDESSA VIIKOSSA

Mahdollisuudet toimia yhdenvertaisesti yhteiskunnassa paranivat säädösten näkökulmasta merkittävästi, kun EU-lainsäädäntöön vahvistettiin Saavutettavuusdirektiiviä (EU 2016/2102) täydentämään Esteettömyysdirektiivi (EU 2019/882).

Saavutettavuusdirektiivi velvoitti jo, että julkisen sektorin verkkosivustojen ja mobiilisovellusten tulee täyttää EU-standardien vaatimukset siten, että kaikki käyttäjät voivat käyttää niitä. Direktiivi toimeenpantiin Suomessa säätämällä kansallinen Laki digitaalisten palvelujen tarjoamisesta (306/2019). Se astui voimaan 1.4.2019. Käyttäjällä pitää olla mahdollisuus antaa tarvittaessa palautetta palvelun käytettävyydestä. Sähköinen palautelomake ja/tai sähköpostiosoite pitää löytyä saavutettavuusselosteesta, joka täytyy olla jokaisella lain piiriin kuuluvalla verkkosivustolla ja mobiilisovelluksella. Vastaukselle on asetettu 14 vuorokauden määräaika. Lain toteutumista valvoo Liikenne- ja viestintäviraston Traficomin valvontayksikkö. Myös Traficomin ylläpitämältä sivustolta löytyy palautelomake. Käyttäjä voi lähettää palautetta myös sähköpostilla osoitteeseen saavutettavuus@traficom.fi.

On olennaisen tärkeää, että käyttäjät ovat valppaina ja hyödyntävät mahdollisuuden antaa palautetta. Vain siten lain takaama ”esteettömästi saavutettavissa oleva palvelu” toteutuu myös käytännössä. Traficomin nettisivuilta löytyy saavutettavuudesta paljon hyödyllistä tietoa. Sen mukaan saavutettavuutta on tarkastettu lähes 900 digipalvelusta vuosina 2020-2024. Sivustolla on selvitystä tarkastuksissa havaituista puutteista.

Esteettömyysdirektiivin myötä Laki digitaalisten palvelujen tarjoamisesta ulotettiin koskemaan myös yksityistä sektoria. Lain piiriin tulivat kuluttajille palvelujaan tarjoavat toimijat sekä heidän direktiivin piiriin kuuluvat palvelunsa. Siirtymäaika umpeutui 28.6.2025.Tämän jälkeen kaikkien markkinoille tulevien direktiivin piiriin kuuluvien uusien palveluiden ja tuotteiden tulee olla esteettömästi saavutettavia.

Digitaaliseen saavutettavuuteen erikoistunut yritys Selko Digital kuvaa osuvasti, että saavutettava palvelu on esteetön, kun kaikki ihmiset pystyvät käyttämään sitä taustastaan ja digitaidoistaan riippumatta. Yrityksen arvion mukaan saavutettavuutta tarvitsee Suomessa yli miljoona ihmistä.

Esteettömyysdirektiivin merkityksestä todetaankin useissa artikkeleissa, että suurimmat vaikutukset kohdistuvat digitaalisiin palveluihin, vaikka direktiivi kattaa myös fyysisen maailman esteettömyyttä.

Esteettömyysdirektiivi koskee muun muassa seuraavia tuotteita ja palveluita:

\*Kuluttajakäyttöisiä tietokoneiden käyttöjärjestelmiä
\*Maksupäätteitä
\*Pankkiautomaatteja
\*Lippuautomaatteja
\*Lähtöselvitysautomaatteja
\*Älypuhelimia
\*Sähköisiä lukulaitteita
\*Pankkipalveluita
\*Tietoliikenne ja viestintäpalveluita
\*Verkkokauppoja
\*Hätänumeroon (112) soittamista
 \*Rakennettua ympäristöä
\*Julkisia hankintoja

Esteettömyysdirektiivi ei koske mikroyrityksiä  (alle 10 henkilön yrityksiä ja liikevaihto on alle 2 milj. euroa).

Markkinoilla jo oleville tuotteille ja palveluille on pidempi siirtymäaika,
Lisäaika 28.6.2030 saakka koskee myös mm. maksupäätteitä, pankkiautomaatteja, e-lukulaitteita.

Suomalainen Naisliitto toteutti 16.2.-16.8.2024 kansalaisaloitteen 'Digitukipiste joka kuntaan julkisena palveluna'. Kimmokkeena aloitteeseen oli huoli ison joukon digisyrjäytymisestä. Vanhusasiavaltuutetunkin toteama digipudokkaiden määrä Suomessa on vähintään 600 000 ja luku kasvaa koko ajan. Joukko on hyvin kirjava koostuen eri ikäisistä ja valmiuksiltaan eri tasoisista henkilöistä. Aloitteen sanomaa ei melkoisista ponnistuksista huolimatta saatu kuitenkaan riittävästi perille. Joka tapauksessa tietoisuus siitä, kuinka monisyinen ja laaja digipudokkuuden ongelma yhteiskunnassamme on, levisi laajalle sosiaalisen median, lukuisten mielipidekirjoitusten ja info- tilaisuuksien myötä. Tämä on käynyt ilmi monista kansalaisaloitteen jälkeen ilmestyneistä artikkeleista.

Ongelmien moninaisuus digipalveluiden käytössä ja käytettävyydessä tunnustetaan ja tunnistetaan säädöstasolla, kuten edellä mainitut EU direktiivit ja Laki digitaalisten palvelujen tarjoamisesta osoittavat. Säädösten vaatimukset edesauttavat, että digipalvelut ja tuotteet ovat teknisesti helpommin käytettäviä kaikille. Tämä toteutuu, mikäli säädökset viedään loppukäyttäjille saakka palveluihin ja tuotteisiin. Huoli siitä, että säädösten vaatimukset auttavat haasteiden keskellä pyristelevää loppukäyttäjää vasta vuosikausien kuluttua, on aiheellinen, koska vaatimusten toimeenpanoon kansallisessa lainsäädännössä myönnetään pitkiä siirtymäaikoja.

Edelleenkään säädökset eivät kuitenkaan ratkaise kaikkia digipudokkuuteen liittyviä huolia. Säädösten vaikutukset vähentävät teknisiä esteitä. Käyttäjällä on oltava toimivat laitteet ja osaaminen, myös terminologian osalta. Ratkaiseva merkitys digipudokkuuden kannalta on, että "todellista" digitukea on saatavilla. Säädökset eivät edelleenkään kokonaan poista myöskään vaihtoehtoisten toimintatapojen tarvetta.

Kuluttajien ja järjestöjen on oltava valppaina ja käytettävä vähintäänkin sitä palautemekanismia, mikä kuhunkin digitaaliseen palveluun on liitetty!

18.8.2025

SUOMALAINEN NAISLIITTO

SAAVUTETTAVUUSTOIMIKUNTA

SOILE HAKOLA